Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer (2021/C 455/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»ZAGORSKI ŠTRUKLI«/»ZAGORSKI ŠTRUKLJI«

EU-nr.: PGI-HR-02623 — 23. juli 2020

BOB ( ) BGB (X)

1. Betegnelse(r) [på BOB eller BGB]

»Zagorski štrukli«/»Zagorski štruklji«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

»Zagorski štrukli«/»Zagorski štruklji« er bagværk tilberedt af følgende ingredienser: fint hvedemel type-550, frisk ost af komælk, syrnet fløde, æg, olie, vand og salt. Der kan anvendes smør eller svinefedt i stedet for olie. En glat dej fremstilles ved hjælp af mel, olie, salt og vand. Dejen rulles ud og strækkes med hænderne, så man får en meget tynd dej. Dejen fyldes med en blanding af frisk ost af komælk, syrnet fløde, æg og salt. Den fyldte dej rulles sammen og skæres i små rektangulære stykker, hvis ender lukkes så tæt som muligt, så fyldet ikke løber ud. De ubagte »Zagorski štrukli«/»Zagorski štruklji« skal være pudeformede og i bestemte mål. De markedsføres som ferske eller frosne produkter.

Kvalitetskriterierne for friske og frosne »Zagorski štrukli«/»Zagorski štruklji« er følgende:

Form Pudeformet Mål Længde: 8-11 cm Højde: 2-5 cm Bredde: 4-6 cm Vægt: 70-130 g Konsistens i fersk tilstand Konsistens i frosset tilstand Blød at røre ved Hård Farve Gullig-hvid (typisk farve for hvededej)

Kvalitetskriterierne for ferske og frosne »Zagorski štrukli«/»Zagorski štruklji« til brug i suppe er følgende:

Form Pudeformet Mål Længde: 5-7 cm Højde: 1,5-3 cm Bredde: 3-6 cm Vægt: 50-100 g Konsistens i fersk tilstand Konsistens i frosset tilstand Blød at røre ved Hård Farve Gullig-hvid (typisk farve for hvededej)

Ferske og frosne »Zagorski štrukli«/»Zagorski štruklji« kan tilberedes til konsum ved kogning, bagning eller gratineret, og de kan også serveres i suppe. De serveres som forret, dessert eller som en lille, enkeltstående ret.

3.3. Foder (kun for animalske produkter) og råvarer (kun for forarbejdede produkter)

Følgende råvarer indgår i fremstillingen af »Zagorski štrukli«/»Zagorski štruklji«: fint hvedemel type 550, æg, frisk ost af komælk, syrnet fløde, olie (vegetabilsk olie eller solsikkeolie), smør eller svinefedt, salt og vand. Frisk ost af komælk og syrnet fløde skal være fremstillet i det geografiske område, der er nævnt i punkt 4.

3.4. Specifikke produktionstrin, som skal finde sted i det afgrænsede geografiske område

Processen til fremstilling af »Zagorski štrukli«/»Zagorski štruklji« fra fremstillingen af dej, til fyld og formning af produktet må udelukkende finde sted i det geografiske område, der er nævnt i punkt 4. Ved fremstillingen af frosne »Zagorski štrukli«/»Zagorski štruklji« skal nedfrysningsprocessen også finde sted i det geografiske område, der er nævnt i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet skal pakkes i det afgrænsede geografiske område for at bevare kvaliteten.

Efter tilberedning pakkes »Zagorski štrukli«/»Zagorski štruklji« i en egnet emballage og opbevares i et kølemiljø for at forhindre, at produktets kvalitet forringes som følge af eksterne faktorer (håndtering under transport, temperatur, luft, mikroorganismer).

Frosne »Zagorski štrukli«/»Zagorski štruklji« nedfryses efter fremstilling og pakning i passende emballage på fremstillingsvirksomheden for at undgå unødig håndtering af produktet og for at mindske risikoen for brud af kølekæden og for mikrobiologisk kontaminering.

3.6. Særlige regler for mærkning af det produkt, den registrerede betegnelse henviser til

–

4. Kort angivelse af det geografiske områdes afgrænsning

Det geografiske produktionsområde for »Zagorski štrukli«/»Zagorski štruklji« består af området Hrvatsko Zagorje, dvs. hele Krapina-Zagorje amt, hele Varaždin amt og de yderområder af Zagreb amt, der grænser op til amterne Krapina-Zagorje og Varaždin, nærmere betegnet kommunerne: Brdovec, Marija Gorica, Pušća, Dubravica, Luka, Jakovlje, Bistra og Bedenica.

5. Tilknytning til det geografiske område

Tilknytningen mellem »Zagorski štrukli«/»Zagorski štruklji« og det afgrænsede geografiske område er baseret på produktets omdømme, som forbindes med området Hrvatsko Zagorje. Tilknytningen er også baseret på den særlige traditionelle metode til tilberedning og fremstilling af »Zagorski štrukli«/»Zagorski štruklji« og den traditionelle opskrift, som er karakteristisk for det geografiske område, og som er bevaret til i dag.

»Zagorski štrukli«/»Zagorski štruklji« fremstilles efter en gammel og udbredt opskrift med en særlig metode og med traditionelle ingredienser. Det særlige ved tilberedningen er den måde, som dejen fremstilles på og derefter strækkes med hænderne og fyldes med fyld samt formen på de færdige »Zagorski štrukli«/»Zagorski štruklji«. Strækning af dejen med hænderne kræver særlige færdigheder og erfaring, da det er vigtigt, at dejen strækkes så tyndt og jævnt som muligt, og at den ikke går i stykker undervejs. Den skal være helt tynd og gennemsigtig. Forskellige typer filodej bruges udbredt i det kroatiske køkken, især i Hrvatsko Zagorje, hvor husmødrene gennem generationer har givet færdighederne videre til næste generation.

Hrvatsko Zagorje er på grund af sin historie og kulturarv en attraktiv turistdestination på Kroatiens fastland, og regionens gastronomi, der er baseret på traditionelle lokale produkter, tiltrækker også massevis af besøgende. »Zagorski puran« (kalkun fra Zagorje), der serveres sammen med »Zagorski mlinci« (fladbrød fra Zagorje), og »Zagorski štrukli«/»Zagorski štruklji« er de vigtigste traditionelle landbrugsprodukter og fødevarer fra Hrvatsko Zagorje — de er velkendt i og uden for Kroatien og forbindes med det lokale køkken i Zagorje området. Beviset findes i de mange turistbrochurer for Hrvatsko Zagorje, hvor »Zagorski štrukli«/»Zagorski štruklji« sædvanligvis omtales. De er også at finde på næsten alle menuer i restauranter og turistcentre. (»Okusi Zagorja« (Smagen af Zagorje) — turistrådet for distriktet Krapina-Zagorje, Zagreb, 2017).

Artiklen »Fødevarer som en iboende del af kulturen« (M. Belaj et al, Institute of Ethnology and Folkloric Research, Zagreb) beskriver de retter, der indtages om dagen i området Međimurje, Podravina og Hrvatsko Zagorje, og nævner specifikt »[...] nogle af de karakteristiske retter i Hrvatsko Zagorje: suppe med nudelruller, štrukle (nudelruller), bučnica (rullet bagværk fyldt med ost og revet græskar), kalkun med mlinci (tyndt fladbrød) og orehnjača (sød valnødderulle).«

Tilknytningen mellem »Zagorski štrukli«/»Zagorski štruklji« og Hrvatsko Zagorje bekræftes af, at de er opført i opslagsværket »Hrvatsko Zagorje Encyclopaedia«; et leksikon udgivet af Miroslav Krleža Institute of Lexicography i 2017.

Det gastronomiske arrangement »Chef — Zagorski chef« er en madlavningskonkurrence, hvor deltagerne anvender traditionelle ingredienser fra Hrvatsko Zagorje til at tilberede innovative og kreative retter. Arrangementet er blevet afholdt flere år i træk og repræsenterer essensen af Hrvatsko Zagorjes køkken, som de udtrykker det i Krapina-Zagorje amt. Her kan besøgende og andre blandt andet nyde »Zagorski štrukli«/»Zagorski štruklji«.

»Štruklijada« eller »nudelrullefestivalen« er et særligt arrangement, der er tilegnet »Zagorski štrukli«/»Zagorski štruklji« og finder sted hvert år i forskellige byer i Hrvatsko Zagorje. »[...] målet er at reklamere for og værne om betegnelsen Zagorski štrukli, som er vigtig for Zagorje områdets brand.« Derudover er målet at beskytte produktets omdømme som en oprindelig fødevare og opskriftens egenart. Arrangementet omfatter en udstilling og en konkurrence, hvor de bedste fødevarevirksomheder i Zagorje konkurrerer om titlen »Bedste Štrukli i Zagorje«. (INFO 2017. Krapina-Zagorje County, Tourist Board for Krapina-Zagorje County, Zagreb, 2016). (Krapinske Toplice Štruklijada, 2016) (»Try it and enjoy it« — Tourist Board for Krapina-Zagorje County, 2015, og »The Traditional Food of Zagorje: Heaven on a Plate«).

Ud over det traditionsrige arrangement »štruklijada« har Krapina-Zagorje amt og turistrådet afholdt arrangementet »Babičini kolači« (Mormors bageopskrifter) 11 år i træk. Her konkurrerer kvinder i at fremstille kager efter traditionelle opskrifter. Tilberedningen af »Zagorski štrukli«/»Zagorski štruklji« er hvert år en central del af arrangementet. Alle opskrifter og tilberedningsmetoder fremgår af brochurerne »Babičini kolači« (»Babičini kolači« — Krapina-Zagorje County, Krapina 2016).

»Zagorski štruklis«/»Zagorski štrukljis« fine omdømme blev yderligere bekræftet i 2012, da de blev opført på listen over oprindelige landbrugs- og skovbrugsfødevarer og traditionelle retter i Hrvatsko Zagorje områdets køkken af Krapina-Zagorje amt. Desuden har det kroatiske kulturministerium opført »Tilberedning af traditionel »hjemmelavet Zagorski štrukli«« på listen over beskyttet immateriel kulturarv.

»Zagorski štrukli«/»Zagorski štruklji« findes på markedet under dette navn og serveres i næsten alle restauranter i Hrvatsko Zagorje og det tilgrænsende område (brochure for restauranten »Kod Starog« i Kumrovec, brochure for restauranten »Vuglec Breg« i Krapina). Det årlige arrangement »Štruklijada«, som afholdes i skiftende byer i Hrvatsko Zagorje, og hvor mange lokale fødevarevirksomheder deltager, er et vidnesbyrd om den mangeårige anvendelse af betegnelsen »Zagorski štrukli«/»Zagorski štruklji« (brochure med invitation til »Štruklijada«). Brochuren »Heaven on a table«, der reklamerer for restauranter og hoteller i Hrvatsko Zagorje, indeholder ud over de generelle oplysninger om stederne en kort beskrivelse af de traditionelle måltider, der serveres, og nævner specielt, at »[...] ægte hjemmelavet Zagorski štrukli med frisk ost af komælk er en ret, man ikke må gå glip af [...]«.

I mange kogebøger og på forskellige hjemmesider finder man opskrifter på »Zagorski štrukli« eller »Zagorski štruklji«, hvilket viser, hvor udbredte, velkendte og anvendte betegnelserne er.

Resultaterne af en meningsmåling med deltagelse af 1 000 respondenter i Kroatien er det bedste bevis på »Zagorski štruklis«/»Zagorski štrukljis« særlige omdømme og tilknytningen til Hrvatsko Zagorje. Meningsmålingen viste, at 90 % af kroaterne forbinder štrukli med Hrvatsko Zagorje, og 91 % betragter »Zagorski štrukli« som en fødevare med oprindelse i området Hrvatsko Zagorje. Derudover mener 95 % af respondenterne, at »Zagorski štrukli«/»Zagorski štruklji« bør omtales i reklamematerialer, gastronomiske udgivelser og monografier om Hrvatsko Zagorje. Et flertal af respondenterne (91 %) mener, at »Zagorski štrukli«/»Zagorski štruklji« har et godt omdømme i Kroatien.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) EUT L 343 af 14.12.2012, s. 1.